แบงก์หดสินเชื่อไตรมาส3
ธปท.เผยผลสำรวจสถาบันการเงินรัฐและเอกชนเห็นตรงกัน แนวโน้มสินเชื่อในระยะต่อไปของปีนี้ยังชะลอตัว แม้สินเชื่อในไตรมาส 2 เริ่มขยับ
1 ส.ค. 2559

ธปท.เผยผลสำรวจสถาบันการเงินรัฐและเอกชนเห็นตรงกัน แนวโน้มสินเชื่อในระยะต่อไปของปีนี้ยังชะลอตัว แม้สินเชื่อในไตรมาส 2 เริ่มขยับ
ธนาคารแห่งประเทศไทย (ธปท.) เปิดเผยว่า ผลการสำรวจความเห็นของการขยายตัวของสินเชื่อสอดคล้องกับแนวโน้มสินเชื่อในไตรมาส 3 ที่ ธปท.ได้สอบถามความเห็นจากธนาคารพาณิชย์ไทย สาขาธนาคารพาณิชย์ต่างประเทศ และสถาบันการเงินเฉพาะกิจ 27 แห่ง รวมถึงผู้ประกอบธุรกิจบัตรเครดิตและธุรกิจสินเชื่อส่วนบุคคลภายใต้การกำกับที่มิใช่ธนาคาร (นันแบงก์) อีก 25 แห่ง ว่า สถาบันการเงินยังมองว่า ความต้องการสินเชื่อภาคครัวเรือนโดยรวมน่าจะปรับลดลง ตามความต้องการสินเชื่อเพื่อที่อยู่อาศัยและสินเชื่อเช่าซื้อรถยนต์เป็นสําคัญ
ทั้งนี้ เนื่องจากสถาบันการเงินส่วนหนึ่งมองว่าความเชื่อมั่นของผู้บริโภคจะยังอยู่ระดับต่ำต่อเนื่อง บวกกับมาตรฐานการให้สินเชื่อภาคครัวเรือนยังอยู่ระดับที่เข้มงวด ยกเว้นคุณภาพสินเชื่อเช่าซื้อรถยนต์ที่ปรับดีขึ้น ส่งผลให้สถาบันการเงินบางแห่งอาจจะผ่อนคลายการปล่อยกู้ในระยะต่อไปได้
ขณะเดียวกันสถาบันการเงินยังมีแนวโน้มระมัดระวังในการปล่อยสินเชื่อภาคธุรกิจในระยะข้างหน้า ทั้งธุรกิจขนาดใหญ่และเอสเอ็มอี ตามภาวะเศรษฐกิจที่ขยายตัวอย่างค่อยเป็นค่อยไป ประกอบกับความเสี่ยงด้านต่างประเทศเพิ่มมากขึ้น
สำหรับการขยายตัวของสินเชื่อทั้งระบบธนาคารพาณิชย์ในสิ้นไตรมาส 2 ที่ผ่านมา พบว่าทั้งระบบมียอดคงค้าง 16.35 ล้านล้านบาท คิดเป็นขยายตัวจากระยะเดียวกันปีก่อนที่ 4.5% ซึ่งเริ่มเห็นสัญญาณการขยายตัวได้ดีขึ้นกว่าไตรมาสแรกที่ 16.14 ล้านล้านบาท ขยายตัว 4.3% โดยหากเศรษฐกิจปรับดีขึ้นต่อเนื่อง คาดว่าความต้องการสินเชื่อจะเพิ่มขึ้นได้ แต่ถึงสินเชื่อจะโตไม่สูงนักการระดมเงินทุนในช่องทางอื่นยังโตดี
สำหรับปริมาณสินเชื่อใหม่ที่ให้แก่ภาคครัวเรือนเพิ่มขึ้นใกล้เคียงกับเดือนก่อนหน้า โดยเพิ่มขึ้นในทุกวัตถุประสงค์การขอสินเชื่อ สอดคล้องกับภาวะเศรษฐกิจในประเทศที่ทยอยปรับดีขึ้นอย่างค่อยเป็นค่อยไป อย่างไรก็ดีสถาบันการเงินยังระมัดระวังการให้สินเชื่อแก่ภาคธุรกิจมากขึ้น ตามความกังวลเกี่ยวกับภาวะเศรษฐกิจที่ขยายตัวอย่างช้าๆ
ทั้งนี้ รายงานภาวะเศรษฐกิจเดือน มิ.ย.และไตรมาส 2 ปีนี้ของ ธปท.ระบุว่า โดยภาพรวมปริมาณการระดมทุนของภาคเอกชนในไตรมาส 2 ปี 2559 ถือว่าเร่งตัวสูงจากไตรมาสก่อน จากการระดมทุนผ่านตราสารหนี้ที่เพิ่มขึ้นตามต้นทุนการระดมทุนที่ต่ำลงจากไตรมาสแรก เช่นเดียวกับปริมาณสินเชื่อใหม่และการระดมทุนผ่านตราสารทุนที่เพิ่มขึ้น ส่วนหนึ่งมาจากปัจจัยชั่วคราว ซึ่งการระดมทุนของภาคเอกชนยังกระจุกตัวในภาคบริการเป็นสำคัญ